HR Službeni list Europske unije C 180/26

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 180/14)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA IZMJENU

UREDBA VIJEĆA (EZ) br. 510/2006

o zaštiti zemljopisnih oznaka i oznaka izvornosti poljoprivrednih i prehrambenih proizvoda (2)

ZAHTJEV ZA IZMJENU U SKLADU S ČLANKOM 9.

„Sedano Bianco di Sperlonga”

EZ br.: IT-PGI-0105-01187 – 13.12.2013.

ZOZP ( X ) ZOI ( )

1. Rubrika specifikacije proizvoda na koju se primjenjuje izmjena

—

☐

—

☒

—

☐

—

☐

—

☐

—

☐

—

☐

—

☐

—

☐

2. Vrsta izmjene

—

☒

—

☐

—

☐

—

☐

3. Izmjena (izmjene):

Izmjena se odnosi na najmanji predviđeni udio ukupnih organskih kiselina i na ukupni udio šećera:

— sadržaj ukupnih organskih kiselina: najmanje 100 mg/100 g,

— ukupni šećeri: najmanje 10,00 mg/g.

Prethodno navedeni parametri određuju se službenim metodama na uzorku jestivog dijela, odnosno stabljike proizvoda sa ZOZP-om „Sedano Bianco di Sperlonga”.

Zahtjev za izmjenu potaknut je rezultatima dobivenima znanstvenom i tehničkom studijom koju je provelo Sveučilište u Cassinu, jer je tom studijom bio obuhvaćen reprezentativniji broj biljaka i gospodarstava za proizvodnju nego što je bio broj naveden u studiji koja je poslužila kao referenca u trenutku sastavljanja specifikacije proizvoda „Sedano Bianco di Sperlonga”, a koja je u to vrijeme bila jedina dostupna bibliografska referenca.

Ta je studija provedena u želji da se osigura bolja reprezentativnost podataka povećanjem broja uzoraka, uz što manji utjecaj uključenih varijabli, analitičkih varijabli, te pripremom uzorka koji je obuhvaćao samo jestivi dio proizvoda „Sedano Bianco di Sperlonga”.

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (3)

„Sedano Bianco di Sperlonga”

EZ br.: IT-PGI-0105-01187 – 13.12.2013.

ZOZP ( X ) ZOI ( )

1. Naziv

„Sedano Bianco di Sperlonga”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni.

3.2. Opis proizvoda na koji se odnosi naziv iz točke 1.

ZOZP „Sedano Bianco di Sperlonga” odnosi se isključivo na celer bijelih ili bjelkastih stabljika, ekotipa „Bianco di Sperlonga” iz općine Sperlonga, vrste Apium graveolens L. var dulce Mill. Karakteristična svijetla boja nedjeljivo je svojstvo ekotipa, a ponekad može biti izraženija zbog gušće sadnje. U trenutku stavljanja na tržište celer sa ZOZP-om „Sedano Bianco di Sperlonga” mora imati sljedeća tipična svojstva lokalnog ekotipa „Bianco di Sperlonga”: biljka je prosječne veličine, kompaktnog oblika s 10 do 15 listova svjetlozelene boje; lisne peteljke bijele su boje s blagim nijansama svjetlozelene, slabo su vlaknaste, stabljike nisu pretjerano izražene. Njegova težina ovisi o veličini: plod prosječne veličine teži od 500 do 800 grama, dok veći plodovi teže više od 800 grama. Blagog je okusa i tek lagano aromatičan, što ga čini posebno pogodnim za konzumaciju u svježem stanju. Osim toga, udio ukupnih organskih kiselina u celeru „Sedano Bianco di Sperlonga” iznosi 100,00 mg/100 g ili više, otpornost na pucanje mu je 20 N ili više, a udio ukupnih šećera iznosi 10,00 mg/g ili više. Prethodno navedeni parametri moraju se odrediti službenim metodama na uzorku jestivog dijela, odnosno stabljike proizvoda sa ZOZP-om „Sedano Bianco di Sperlonga”.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Proizvodnja sjemena, uzgoj i berba celera „Sedano Bianco di Sperlonga” moraju se odvijati u zemljopisnom području proizvodnje.

3.6. Posebna pravila za rezanje, ribanje, pakiranje itd.

Pakiranje se brižljivo provodi u zemljopisnom području proizvodnje kako bi se spriječilo da pri tom postupku dođe do trenja koje bi moglo prouzročiti pucanje tkiva i otjecanje staničnih sokova. Osim toga, nakon berbe potrebno je što više ograničiti izlaganje proizvoda suncu.

Celer se može pakirati:

— u posude koje sadržavaju red od četiri do pet celera, najveće težine do 5 kg,

— u posude koje sadržavaju dva reda od osam do deset celera, najveće težine do 10 kg.

Na pakiranjima koja sadržavaju jedan do tri celera, obvezno je označiti svaki svežanj zasebno.

3.7. Posebna pravila za označivanje

Osim simbola Unije i s njime povezanih oznaka, na ambalaži obvezno moraju jasnim i čitkim tiskanim slovima biti navedene sljedeće oznake:

— „Sedano Bianco di Sperlonga” i u nastavku kratica ZOZP (indicazione geografica protetta) napisana slovima većima od svih ostalih oznaka na etiketi,

— naziv, tvrtka, adresa proizvodnog poduzeća i poduzeća koje pakira proizvod.

Zabranjeno je dodavanje bilo kakvog navoda koji nije izričito predviđen. Međutim, dopušteno je istaknuti oznake koje upućuju na privatne robne marke pod uvjetom da te napomene nemaju pohvalni ton niti dovode potrošača u zabludu, a dopušteno je istaknuti i naziv gospodarstva s čijih parcela potječe proizvod kao i druga točna upućivanja koja se mogu provjeriti i odobrena su propisima Unije, nacionalnim ili regionalnim propisima, a koja nisu u suprotnosti sa svrhom i sadržajem specifikacija.

Naziv „Sedano Bianco di Sperlonga” ne prevodi se.

Logotip „Sedano Bianco di Sperlonga” sastoji se od pravokutnika unutar kojeg se nalazi okvir. U njemu se nalaze dva celera koja se nadvijaju nad četiri vala.

4. Sažeta definicija zemljopisnog područja

Celer „Sedano Bianco di Sperlonga” sa zaštićenom oznakom zemljopisnog podrijetla (ZOZP) mora se uzgajati na području općina Fondi i Sperlonga.

5. Povezanost sa zemljopisnim područjem

5.1. Posebnosti zemljopisnog područja

Područje proizvodnje celera „Sedano Bianco di Sperlonga” obilježeno je pedološko-klimatskim okolnostima vrlo povoljnima za uzgoj celera. Područje proizvodnje tipično je obilježeno tlima s podzemnim vodama koje gotovo izbijaju na površinu, smještenima između područja melioracije tla i mora, koja se nazivaju „močvarama”, a na kojima se uzgoj celera povijesno razvio, najprije na otvorenom području, a zatim kao zaštićena kultura. Ova su područja obilježena cirkulirajućom otopinom visokog stupnja saliniteta.

Klima područja proizvodnje ZOZP-a umjerena je morska klima sljedećih karakteristika: prosječna temperatura kreće se od 17 do 18 °C; prosječna mjesečna temperatura iznosi < 10 °C u trajanju od jednog do tri mjeseca; najmanja prosječna temperatura najhladnijeg mjeseca je 6,9 °C; prosječne godišnje padaline iznose od 727 do 1 133 mm, a ljetne padaline od 61 do 83 mm. Posebice u obalnom području primjećuje se intenzivno i dugotrajno suho razdoblje od svibnja do kolovoza. Svi ovi parametri pokazali su se idealnima za uzgoj celera „Sedano Bianco di Sperlonga”.

Treba posebno istaknuti ulogu lokalnih proizvođača koji često upravljaju gospodarstvima površine manje od jednog hektara, a koji su, osim što upotrebljavaju tehnike sa slabim utjecajem na okoliš, omogućili da se očuva ekotip „Sedano Bianco di Sperlonga” proizvodeći sjeme fenotipskim odabirom (to jest, dobivanjem sjemena najboljih biljaka) i jamčeći istodobnu zaštitu proizvodnih tehnika i svojstava biljke.

5.2. Posebnosti proizvoda

Stabljike celera „Sedano Bianco di Sperlonga” ekotipa „Bianco di Sperlonga” karakteristične su svijetle boje, što je neodvojivo svojstvo ekotipa, i imaju posebne organoleptičke karakteristike, poput okusa, blage arome obogaćene kiselim notama, koje ga čine posebno pogodnim za konzumiranje u svježem stanju te su slabije otporne na pucanje stabljika.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Uzgoj celera „Sedano Bianco di Sperlonga”, za koji se upotrebljava lokalni ekotip „Bianco di Sperlonga”, temelji se na značajnom postupku odabira čiji je glavni cilj istaknuti svijetlu boju lisnih peteljki (neodvojivo svojstvo ekotipa), usporiti izbijanje stabljike cvijeta (važan biološki aspekt ako se želi dobiti dovoljno dugo razdoblje berbe) i postići kompaktni oblik i ograničenu veličinu. Zahvaljujući ovim aspektima, uz već utvrđena organoleptička svojstva, celer „Sedano Bianco di Sperlonga” razlikuje se od ostalih celera rebraša na tržištu.

Celer „Sedano Bianco di Sperlonga” uveden je 1960-ih godina u općine Fondi i Sperlonga. Uzgoj celera od početka se pokazao razumnim načinom upotrebe močvarnog područja između jezera Sperlonga i Tirenskog mora, obilježenog podzemnim vodama koje izbijaju na površinu, što je osobito pogodno za ovu kulturu. Uzgoj celera u općinama Fondi i Sperlonga dokazan je bogatom poreznom dokumentacijom koja seže do početka 1960-ih godina i traje do danas, kad je celer „Sedano Bianco di Sperlonga”, nakon prve uvodne faze, brzo zadobio komercijalnu vrijednost i postao cijenjen potrošački proizvod na rimskim tržnicama. Posljednjih desetljeća uzgoj celera bilježi neprestani rast.

Upućivanje na objavu specifikacije

(članak 5. stavak 7. Uredbe (EZ) br. 510/2006 (4))

Ministarstvo je pokrenulo nacionalni postupak prigovora uz objavu prijedloga za izmjenu specifikacije ZOZP-a „Sedano Bianco di Sperlonga” u Službenom listu Talijanske Republike br. 239 od 11. listopada 2013.

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom u gornjem desnom uglu ekrana na „Qualità e sicurezza” (Kvaliteta i sigurnost) i zatim na „Disciplinari di Produzione all’esame dell’UE” (Specifikacije podnesene na razmatranje Europskoj uniji).

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Zamijenjena Uredbom (EU) br. 1151/2012.

(4) Vidjeti fusnotu 3.